CELEX: 32021D2321
Language: sl
Date: 2021-12-10 00:00:00
Title: Sklep Evropske centralne banke (EU) 2021/2321 z dne 10. decembra 2021 o prenosu pooblastila za odločanje o izdaji prepustnic Unije prosilcem, za katere je pristojna Evropska centralna banka (ECB/2021/55)

29.12.2021   
               
               
                  SL
               
               
                  Uradni list Evropske unije
               
               
                  L 467/1
               
            
         SKLEP EVROPSKE CENTRALNE BANKE (EU) 2021/2321
         z dne 10. decembra 2021
         o prenosu pooblastila za odločanje o izdaji prepustnic Unije prosilcem, za katere je pristojna Evropska centralna banka (ECB/2021/55)
         
         PREDSEDNICA EVROPSKE CENTRALNE BANKE JE –
         ob upoštevanju Pogodbe o delovanju Evropske unije,
         ob upoštevanju Protokola (št. 7) o privilegijih in imunitetah Evropske unije ter zlasti člena 6 Protokola,
         ob upoštevanju naslednjega:
         
                     (1)
                  
                  
                     Evropska centralna banka (ECB) dovoljuje izdajo prepustnic Unije zaposlenim v ECB in zaposlenim v ECB po pogodbi o kratkoročni zaposlitvi ter njihovim družinskim članom. Prepustnico Unije morajo države članice priznati kot veljavno potno listino.
                  
               
                     (2)
                  
                  
                     Ker so za izdajanje prepustnic Unije pooblaščeni predsedniki institucij Unije, je v primeru ECB za to pooblaščena predsednica ECB.
                  
               
                     (3)
                  
                  
                     Uredba Sveta (EU) št. 1417/2013 (1) določa skupni obrazec za izdajanje prepustnic Unije. Od leta 2015 se prepustnice Unije izdajajo kot elektronske potne listine po centraliziranem postopku, v katerem je Komisija centralna točka za druge institucije Unije v skladu z dogovori o ravni storitev za izvajanje sistema prepustnic Unije.
                  
               
                     (4)
                  
                  
                     Glede na število zahtev za izdajo prepustnic Unije zaposlenim v ECB in zaposlenim v ECB po pogodbi o kratkoročni zaposlitvi ter njihovim družinskim članom bi bilo treba pooblastilo za njihovo izdajanje prenesti na glavnega koordinatorja podpornih služb z možnostjo nadaljnjega prenosa na operativno raven ECB –
                  
               SPREJELA NASLEDNJI SKLEP:
         
            Člen 1
            Opredelitev pojmov
            V tem sklepu se uporabljajo naslednje opredelitve pojmov:
            
                        (1)
                     
                     
                        „prepustnica Unije“ pomeni varno potno listino, kakor je določena v členu 6 Protokola (št. 7) o privilegijih in imunitetah Evropske unije;
                     
                  
                        (2)
                     
                     
                        „prosilec iz ECB“ pomeni: (a) zaposlenega v ECB, kakor je opredeljen v členu 1 Pogojev za zaposlitev; (b) zaposlenega v ECB po pogodbi o kratkoročni zaposlitvi, kakor je opredeljen v členu 1 Pogojev za kratkoročno zaposlitev, in (c) družinskega člana takega zaposlenega ali zaposlenega po pogodbi o kratkoročni zaposlitvi.
                     
                  
         
            Člen 2
            Prenos in nadaljnji prenos pooblastila
            
               1.   Predsednica prenaša pooblastilo za izdajanje prepustnic Unije prosilcem iz ECB na glavnega koordinatorja podpornih služb.
            
            
               2.   Predsednica glavnega koordinatorja podpornih služb pooblašča, da pooblastilo za izdajanje prepustnic Unije prosilcem iz ECB nadalje prenese na generalnega direktorja generalnega direktorata Korporativne storitve ali v primeru njegove odsotnosti na direktorja direktorata Uprava.
            
            
               3.   Odločitev o izdaji prepustnice Unije prosilcu iz ECB se izda na podlagi prenesenega ali nadalje prenesenega pooblastila samo, če so izpolnjena merila iz člena 3.
            
            
               4.   Generalni direktor generalnega direktorata Korporativne storitve enkrat letno poroča predsednici o odločitvah, sprejetih na podlagi prenesenega pooblastila iz tega člena.
            
         
         
            Člen 3
            Merila za sprejetje odločitev o izdaji prepustnic Unije na podlagi prenesenega ali nadalje prenesenega pooblastila
            
               1.   Odločitev o izdaji prepustnice Unije prosilcu iz ECB se izda na podlagi prenesenega ali nadalje prenesenega pooblastila samo, če je upravičena, ker je v interesu službe iz utemeljenega poslovnega razloga, zlasti v primeru pogostih poslovnih potovanj, rednega delovnega mesta zunaj Frankfurta na Majni ali zunanje mobilnosti.
            
            
               2.   Izdaja prepustnice Unije družinskemu članu zaposlenega v ECB ali zaposlenega v ECB po pogodbi o kratkoročni zaposlitvi je mogoča le v izjemnih okoliščinah in izključno v interesu Unije. Prepustnica Unije se v primeru dolgotrajnega bivanja zunaj Unije, vključno z dolgoročno napotitvijo, odobri izključno za varno in pravilno delovanje služb, če to upravičujejo izjemne okoliščine in nezmožnost uporabe nacionalnih potnih listov ali potnih listin, zlasti če se prepustnica Unije zahteva za potovanja, uradno obveščanje in bivanje v tretji državi. Veljavnost prepustnice Unije za družinskega člana nikoli ne presega veljavnosti prepustnice Unije za zaposlenega ali zaposlenega po pogodbi o kratkoročni zaposlitvi.
            
         
         
            Člen 4
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.
         
         
            V Frankfurtu na Majni, 10. decembra 2021
            
               
                  Predsednica ECB
               
               Christine LAGARDE
            
         
         
            (1)  Uredba Sveta (EU) št. 1417/2013 z dne 17. decembra 2013 o določitvi obrazca za prepustnice, ki jih izdaja Evropska unija (UL L 353, 28.12.2013, str. 26).